O crimă în stil mafiot s-a produs în localitatea Buciumeni, din județul Galați, unde o femeie ar fi oferit 2.500 de lei la doi bărbați din sat care să îi omoare soțul, astfel încât totul să pară un incident casnic, informează Mediafax.

Incidentul s-a produs în ultima zi a anului 2019 și a fost anunțat la numărul unic de urgență 112 drept un accident casnic.

Practic, femeia de 32 de ani i-a anunțat pe polițiști că și-a găsit soțul, un italian de 62 de ani, mort în locuință.

Oamenii legii au extins cercetările în momentul în care au descoperit, miercuri, mai multe leziuni suspecte pe cadavrul bărbatului.

Surse apropiate anchetei susțin că italianul a fost omorât în bătaie la ordinul soției care ar fi plătit doi bărbați din localitate cu suma de 2.500 de lei.

Cei trei suspecți, femeia și bărbații, au fost reținuți și urmează să fie prezentați, miercuri, instanței cu propunere de arestare preventivă pentru omor calificat.

Editor web: M.L.